Dikt fra en nedlagt bensinstasjon

Marion Th. Th. Lund

LIV FORLAG
2010

Tilrettelagt for ebok av eBokNorden as

ISBN 978-82-931845-5-3
ISBN 978-82-998273-1-7 (trykk)

Sitter i knutene

av et filtret fiskegarn

fortapt

mellom skvallerkål på tomten

til en nedlagt bensinstasjon.

Ser gresshoppen stå insekt,

åttekantet panserglassmosaikk

i dens høye øye

aner når den løfter blikket,

forventningen bak pannens fylte palisade,

kulørt lykke trukket ut av solen

og satt til lagersalg,

innkjøpt kobberbabbelskrot

fra bidronningens blanke krone.

Nostalgien i glimtet

er ikke hva den var

men hoppet

ligger stadig latent i låret.

Hud filtres på en ruarret fortid

gamle åreknuter i har-vært-heten

svir i en sprekk,

jeg er uttilpass

krummer meg under menneskers blikk

snapper stjerneformede sorgfisk ut av natteregnet.

Gatelyktene, løpske i stormens vindkast

med tårer fra øynene, dansende dråper,

ansiktsblank hviler jeg under isen.

Med tiden ser man forandringer

langsomt aksepteres alderens trykk på

forfengeligheten

man tør se dødelighet an

smilerynker omkring øynene

rissede skrammer som kropp og sjel

har fått tildelt

gjennom livets gråt og latter,

man tør ta ungdommens kjole av

kaste den i bunken avlagt tøy

sende den til gjenbruk

videre til nye generasjoner,

sette høyhæla sko,

lengst bak i skapet.